Ásgeir Jakobsson ( 1919 – 1996 ) fæddist í Bolungavík og fór ungur til sjós . Hann var sjómaður í sextán ár og lauk Hinu meira fiskimannaprófi frá Stýrimannaskólanum . Árið 1947 fór hann í land og gerðist bóksali á Akureyri . Hann rak Bókabúð Rikku til ársins 1964 en flutti þá suður til Reykjavíkur og tók að skrifa bækur . Alls sendi hann frá sér 21 bók á þrjátíu árum . Meðfram bókagerð sinni skrifaði Ásgeir mikið í blöð og mátti heita fastur dálkahöfundur við Morgunblaðið um aldarfjórðungsskeið þar sem hann hélt meðal annars lengi úti sérstakri Sjómannasíðu . Í sagnagerð sinni um útgerðarmenn og sjómenn , sem jafnframt eru almennar heimildarsögur um íslenskan sjávarútveg , spannaði Ásgeir Jakobsson heildarsögu sjósóknar og útgerðar á Íslandi frá landnámi til loka 20. aldar . Ævisögur hans um útgerðarmenn skipa sérstöðu í bókmenntum okkar . Þær segja sögu sex af atkvæðamestu útgerðarmönnum þjóðarinnar : Péturs Thorsteinssonar , Einars Þorgilssonar , Óskars Halldórssonar , Tryggva Ófeigssonar , Einars Guðfinnssonar og Aðalsteins Jónssonar ( Alla ríka ) . Af öðrum bókum Ásgeirs má nefna tvær skáldsögur um sjómannslíf : Hinn sæla morgun , sem lýsir mannlífi í sjávarplássi á árabátaöldinni , og heimildarskáldsöguna Gríms sögu trollaraskálds , um togaralíf á árum heimsstyrjaldarinnar síðari . Bók Ásgeirs um Þórð kakala kom fyrst út árið 1988 og byggðist á vinsælum greinaflokki sem hann birti í Lesbók Morgunblaðsins nokkrum árum fyrr .